Tietojenkalastelua (phishing) tehdään useiden eri toimijoiden nimissä. Tietoja kalastellaan puhelimitse, tekstiviesteillä, sähköposteilla, sosiaalisessa mediassa ja hakukoneissa. Rikollisen tavoitteena on saada haltuunsa uhrin henkilökohtaisia tietoja, kuten pankkitunnuksia tai korttitietoja. Sähköpostikalastelussa viestissä on usein linkki tai liite, jonka kautta uhrilta pyydetään pankkitunnuksia. Myös testiviestikalastelussa (smishing) viestissä voi olla linkki tai liite tai viestissä kehotetaan saajaa itse soittamaan viestissä näkyvään numeroon. Puhelinkalastelussa (vishing) uhrille soitetaan pankin tai viranomaisen edustajana. Uhrilta pyydetään pankkitunnuksia tai häntä kehotetaan tekemään maksuja. Tietojen kalastelussa vedotaan usein kiireeseen. Jos saat yhteydenoton, jossa sinulta pyydetään pankkitunnuksia tai korttitietoja, pysähdy ja mieti hetki ennen tietojen antamista. Tarvittaessa voit tarkistaa yhteydenoton oikeellisuuden ottamalla itse yhteyttä tahoon, jonka nimissä yhteydenotto lähetettiin. Tarkista toimijan yhteystiedot esimerkiksi heidän omilta verkkosivuiltaan.